ঘোষাল বাড়ির ছাদে উঠে ফেলুদা ডাকল, ‘‘ক্যাপ্টেন স্পার্ক, আমি রিভলভার এনেছি, তুমি দেখবে না?’’ সিংহের মুখে গণেশমূর্তি না পাওয়ার দুঃখ সত্ত্বেও রিভলভার দেখার আগ্রহে দরজা খুলে দিল ক্যাপ্টেন স্পার্ক ওরফে রুকু। আগ্নেয়াস্ত্র দেখিয়ে ফেলুদা বলল, ‘‘এই দ্যাখো, এই হল আসল রিভলভার...ছ’টা গুলি।’’
সত্যজিৎ রায়ের ‘জয়বাবা ফেলুনাথ’ ছবির এই দৃশ্য সকলেরই মনে আছে। ফেলুদা ছিল প্রাইভেট ইনভেস্টিগেটর। সরকারি গোয়েন্দা এবং পুলিশও ছোট মাপের যে আগ্নেয়াস্ত্রটি এ যাবৎ সবচেয়ে বেশি ব্যবহার করে, তা হল রিভলভার। লালবাজার সূত্রের খবর, কলকাতা পুলিশে এবার রিভলভারের যুগ শেষ হতে চলেছে। রিভলভারের জায়গা নিচ্ছে নাইন এমএম বোরের পিস্তল। 

এই বিষয়ে অন্যান্য খবর

খাওয়া-ঘুম উড়েছে শামির, আপসের জন্য হাসিনকে রাজি করানোর চেষ্টা


কলকাতা পুলিশের কম্যান্ডো এবং বিশেষ বাহিনী প্রথমে পিস্তল পেয়েছে। তারপর রিভলভার বদলে পিস্তল দেওয়া হয়েছে স্পেশাল টাস্ক ফোর্স এবং স্পেশাল ব্রাঞ্চকে। এখন থানাগুলিতে পিস্তল দেওয়ার কাজ চলছে। ৪০ শতাংশের বেশি থানা পিস্তল পেয়েছে। এরপর কলকাতা পুলিশের সশস্ত্র বাহিনী পিস্তল পাবে। ইতিমধ্যেই হাজার দু’য়েক পিস্তল অর্ডন্যান্স ফ্যাক্টরি থেকে পেয়েছে কলকাতা পুলিশ।
লালবাজারের এক অফিসার বলেন, ‘‘আগে পুলিশের কাছে আত্মরক্ষার উপযুক্ত অস্ত্র থাকতে হবে। তবেই নিরাপত্তা দিতে পারবে। সাধারণ দুষ্কৃতীরা মুঙ্গেরে তৈরি দেশি সেমি অটোম্যাটিক পিস্তল নিয়ে ঘুরছে, সেখানে রিভলভার রাখার মানে পিছিয়ে পড়া।’’ তিনি জানিয়েছেন, লক্ষ্যভেদে রিভলভারের সাফল্য ৩৫-৪০ শতাংশ, সেখানে নাইন এমএম পিস্তলের সাফল্য প্রায় ৭০ শতাংশ। তাঁর কথায়, ‘‘রিভলভারে ছ’টা গুলি এক-একটা করে চেম্বারে ঢোকাতে হয়। গুলি ফুরিয়ে গেলে ভরতে সময় লাগে। ততক্ষণ শত্রুর গুলিতে ঝাঁঝরা হয়ে যাওয়ার বিপুল ঝুঁকি।’’
পিস্তলে গুলি ফুরিয়ে গেলে নতুন ম্যাগাজিন ভরা কয়েক সেকেন্ডের ব্যাপার। তার উপর এখন ইছাপুরে তৈরি যে সব নাইন এমএম পিস্তল কলকাতা পুলিশের হাতে আসছে, সেগুলির ম্যাগাজিনে ২০টি বুলেট ধরে। রিভলভারের চেয়ে পিস্তল হাল্কাও। তবে পিস্তলের কার্যকারিতা বা মারণ পাল্লা প্রায় ৫০ মিটার, রিভলভারের সেটা ৮০ মিটারের বেশি। কলকাতা পুলিশের ওই অফিসার বলছেন, ‘‘অত বেশি পাল্লার ছোট আগ্নেয়াস্ত্রের প্রয়োজনও হয় না।’’